અત્રે નોંધવું ઘટે કે બંધારણની કલમ ૧૬૧ રાજ્યના ગવર્નરને કોર્ટમાં દોષિત ઠરેલા અપરાધીને માફી આપવાની સત્તા આપે છે, જોકે ગવર્નર પોતાની રીતે આવો નિર્ણય લેવા સ્વતંત્ર નથી. રાજ્ય સરકાર જો ભલામણ કરે તો જ ગવર્નર માફીનો નિર્ણય લઈ શકે છે. બીજું, કાનૂનવિદોના મતે કેબિનેટનો નિર્ણય ગવર્નર માટે બંધનકર્તા છે. અહીં એ ન ભૂલવુ જોઈએ કે દરેક રાજ્યમાં ગવર્નરની નિમણૂક કેન્દ્ર સરકારની ભલામણથી થાય છે. ગવર્નરના નિમણૂકપત્ર પર ભલે રાષ્ટ્રપતિ સહી કરતા હોય પણ નિમણૂકની સત્તા તો કેન્દ્ર સરકાર પાસે જ હોય છે. તામિલનાડુના ગવર્નર બનવારીલાલ પુરોહિતની નિમણૂક મોદી સરકારે કરી છે, એટલે મોદી સરકાર ઇચ્છશે તો જ રાજીવ હત્યાકાંડના આરોપીઓ જેલની બહાર આવી શકશે. આ મામલામાં મોદી સરકાર શું નિર્ણય લે છે એ જોવું રસપ્રદ થઈ પડશે.